钦定古今图书集成/理学汇编/文学典/第129卷 > 《古风》李白
## 钦定古今图书集成/理学汇编/文学典/第129卷 > 《古风》李白

《大雅》久不作，吾衰竟谁陈。王风委蔓草，战国多荆榛。
龙虎相啖食，兵戈逮狂秦。正声何微茫，哀怨起骚人。
扬马激颓波，开流荡无垠。废兴虽万变，宪章亦已沦。
自从建安来，绮丽不足珍。圣代复元古，垂衣贵清真。
群才属休明，乘运共跃鳞。文质相炳焕，众星罗秋旻。
我志在删述，垂辉暎千春。希圣如有立，绝笔于获麟。